ধীরে ধীরে দিনবদলের পালা আসে। লেখাপড়া জানার প্রয়োজনীয়তা বাড়তে থাকে। স্থানীয় ব্যবসায়ীদের উদ্যোগে স্কুল তৈরী শুরু হয় গ্রামে গ্রামে। ধর্মীয় পুস্তকের পাশাপাশি শুরু হয় লাতিন, প্রাচীন গ্রীক এবং ইংরিজি পড়ানো। ইংরিজিতে তখন বেশ কিছু বই, নাটক বা শুধুই প্রয়োজনীয় পাম্ফলেট্স লেখা শুরু হয়েছে। ছাত্রদের অনুবাদকর্মে উৎসাহ দেওয়া হচ্ছে। আইন স্কুল এবং বিশ্ববিদ্যালয়গুলোতে প্রাচীন গ্রীক ভাষার প্রাধান্য। সম্পন্ন লোকেরা ঘরোয়া শিক্ষক রেখে সন্তানদের পড়াতে লাগলেন। জন্ ও মেরী শেক্সপীয়রও জীবনে লেখাপড়ার গুরুত্ব বুঝে ছেলেদের স্কুলে ভর্তি করে দিলেন। অল্প সময়ের মধ্যেই দেখা গেল উইলিয়াম ইংরিজি ক্ল্যাসিকাল সাহিত্যে অসম্ভব মেধার পরিচয় দিচ্ছে। ভাবীকালের ইতিহাস অবাক চোখে দেখছে দেশ কাল যুগের অতিক্রমী সাহিত্যিক উইলিয়ামের ক্রমশঃ কিশোর থেকে যুবক হয়ে ওঠার উত্তরণপর্ব।